সদ্য ক্যান্সারকে জয় করেছেন। তাই জীবনের মানেও বদলে গিয়েছে অনেকটা। নতুনদের থেকে পুরনো সম্পর্কগুলোকেই আরও একবার করে হয়তো ঝালিয়ে দেখে নিচ্ছেন মণীষা কৈরালা। একসময়ে নিজেই বলেছিলেন, বন্ধুদের নতুন  করে চিনেছেন ক্যান্সার ধরা পড়ার পরে। এখন তিনি সম্পূর্ণই সুস্থ। কিন্তু নতুন বছরকে স্বাগত জানাতে সঙ্গে রাখলেন পুরনো বন্ধুকেই।
না, কোনও হাইপ্রোফাইল পার্টিতে থার্টি ফার্স্ট নাইটে নাচানাচি করেননি মণীষা। বরং বাড়িতেই ডেকে নিয়েছিলেন খুব কাছের কয়েকজনকে। বর্ষবরণের মুহূর্তে তোলা সেলফিতে অভিনেত্রীর পাশেই পাওয়া গেল নব্বইয়ের দশকের নায়ক বিবেক মুশরানকে। সুভাষ ঘাইয়ের পরিচালনায় ‘বাজিগর’ ছবিতে একসঙ্গে কাজ করেছিলেন দু’জনে। ছবির গান ‘ইলু ইলু’ জনপ্রিয়ও হয়েছিল সেই সময়ে।
অভিনয়-জীবনে এর পরে বিবেকের থেকে অনেকটাই এগিয়ে গিয়েছেন মণীষা। কিন্তু পুরনো বন্ধুত্ব আজও অক্ষুন্ন।